
BIROULUI PERMANENT

AL

CAMEREI DEPUTAŢILOR
Vă înaintăm, alăturat, raportul comun asupra Proiectului  de Lege  privind aprobarea Ordonanţei de urgenţă a Guvernului nr.2/2026 pentru modificarea art.16 alin.(1) din Legea nr.195/2018 privind aprobarea Programului de susţinere a crescătorilor de suine pentru activitatea de reproducţie, a art.15 alin.(1) din Legea nr.227/2018 privind aprobarea Programului de susţinere pentru activitatea de reproducţie, incubaţie şi de creştere în sectorul avicol, precum şi pentru modificarea unor acte normative transmis spre dezbatere în fond, în procedură de urgență, Comisiei pentru agricultură, silvicultură, industrie alimentară și servicii specifice și Comisiei pentru buget, finanțe și bănci cu adresa nr. PLx nr. 148/2026 din 4 martie 2026. 
 
În raport cu obiectul şi conţinutul său, proiectul de lege face parte din categoria legilor ordinare.

	PLx. 148/2026


RAPORT COMUN
asupra Proiectului  de Lege  privind aprobarea Ordonanţei de urgenţă a Guvernului nr.2/2026 pentru modificarea art.16 alin.(1) din Legea nr.195/2018 privind aprobarea Programului de susţinere a crescătorilor de suine pentru activitatea de reproducţie, a art.15 alin.(1) din Legea nr.227/2018 privind aprobarea Programului de susţinere pentru activitatea de reproducţie, incubaţie şi de creştere în sectorul avicol, precum şi pentru modificarea unor acte normative

(PLx. 148/2026)

În conformitate cu prevederile art. 95 și art. 118 alin.(3) din Regulamentul Camerei Deputaţilor, republicat, cu modificările ulterioare, Comisia pentru  agricultură, silvicultură, industrie alimentară şi servicii specifice și Comisia pentru buget, finanţe şi bănci au fost sesizate pentru dezbatere în fond, în procedură de urgență, cu Proiectul de Lege privind aprobarea Ordonanţei de urgenţă a Guvernului nr.2/2026 pentru modificarea art.16 alin.(1) din Legea nr.195/2018 privind aprobarea Programului de susţinere a crescătorilor de suine pentru activitatea de reproducţie, a art.15 alin.(1) din Legea nr.227/2018 privind aprobarea Programului de susţinere pentru activitatea de reproducţie, incubaţie şi de creştere în sectorul avicol, precum şi pentru modificarea unor acte normative, transmis cu adresa nr.PLx.148/2026.

Senatul, în calitate de primă Cameră sesizată, a adoptat proiectul de lege la data de 02.03.2026, cu respectarea prevederilor art.76 alin.(2) din Constitutia României, republicată.  

Conform prevederilor art. 75 din Constituţia României, republicată şi ale art. 92 alin.(9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Consiliul Legislativ și Comisia pentru drepturile omului, culte şi problemele minorităţilor naţionale, Comisia juridică, de disciplină și imunități și Comisia pentru administrație publică și amenajarea teritoriului au avizat favorabil proiectul de lege. 
Proiectul de lege are ca obiect de reglementare instituirea posibilităţii de prelungire a termenului maxim de realizare a investiţiilor realizate prin intermediul celor două programe, cu maximum 30 de luni în loc de 18 luni. De asemenea, având în vedere faptul că instituţiile au fost în imposibilitatea respectării termenului stabilit pentru transmiterea informaţiilor prevăzute la art.III din Ordonanţa de urgenţă a Guvernului nr.38/2025 pentru modificarea şi completarea Legii nr.165/2013 privind măsurile pentru finalizarea procesului de restituire, în natură sau prin echivalent, a imobilelor preluate în mod abuziv în perioada regimului comunist în România, proiectul vizează prorogarea acestui termen, până la data de 31 decembrie 2026.  

În conformitate cu prevederile art.62, art.64 și art. 133 din Regulamentul Camerei Deputaţilor, republicat, cu modificările ulterioare, membrii Comisiilor sesizate în fond au examinat proiectul de lege în ședințe separate. 
Membrii Comisiei pentru buget, finanțe și bănci au examinat proiectul de lege în ședința, cu prezență fizică și on line, din data de 7 aprilie 2026. La ședința comisiei, deputații și-au înregistrat prezența conform listei de prezență. 

La dezbaterea proiectului de lege a participat, în calitate de invitat, domnul  Mihai Neagu – director adjunct în Ministerul  Agriculturii și Dezvoltării Rurale.
În urma examinării proiectului de lege şi a opiniilor exprimate, membrii Comisiei pentru buget, finanțe și bănci au hotărât, cu majoritate de voturi, să transmită Comisiei pentru agricultură, silvicultură, industrie alimentară şi servicii specifice, raportul preliminar prin care se propune adoptarea proiectului de lege, în forma adoptată de Senat. 
Membrii Comisiei pentru agricultură, silvicultură, industrie alimentară și servicii specifice au examinat proiectul de lege în ședința, cu prezență fizică și on line, din data de 3 iunie 2026. La ședința comisiei, deputații și-au înregistrat prezența conform listei de prezență. 

La dezbaterea proiectului de lege a participat on-line, în calitate de invitat, domnul  Zoltán-József MIHÁLY – secretar de stat în Ministerul  Agriculturii și Dezvoltării Rurale.

În urma examinării proiectului de lege și a opiniilor exprimate, membrii celor două Comisii au hotărât, cu majoritate de voturi,  să supună plenului Camerei Deputaților un raport comun de adoptare a Proiectului de Lege  privind aprobarea Ordonanţei de urgenţă a Guvernului nr.2/2026 pentru modificarea art.16 alin.(1) din Legea nr.195/2018 privind aprobarea Programului de susţinere a crescătorilor de suine pentru activitatea de reproducţie, a art.15 alin.(1) din Legea nr.227/2018 privind aprobarea Programului de susţinere pentru activitatea de reproducţie, incubaţie şi de creştere în sectorul avicol, precum şi pentru modificarea unor acte normative, în forma adoptată de Senat.
În raport cu obiectul şi conţinutul său, proiectul de lege face parte din categoria legilor ordinare.

